KIRJALLINEN KYSYMYS P-1049/01

esittäjä(t): Pietro-Paolo Mennea (ELDR) komissiolle

(26. maaliskuuta 2001)

Aihe: Sähkömagneettinen säteily Barlettan kaupungissa

Barin maakunnassa sijaitsevan Barlettan kaupungin keskustan eräällä alueella, Via S. Antoniolla ja Via Renato Colettalla, on kaksi suurta sähkömagneettista laitetta: radiomasto, joka on asennettu erään kerrostalon katolle, sekä tietoliikennekeskus, joka on sijoitettu erääseen toiseen rakennukseen katutasoon ja välikerrokseen. Laitteiden olemassaolo on aiheuttanut oikeutetusti huolestuneisuutta kyseisen alueen ja koko kaupungin asukkaiden keskuudessa, mikä osaltaan pahentaa sähkömagneettiseen säteilyyn liittyvää vakavaa ongelmaa. Viime aikoina asukkaiden huolestuneisuus on lisääntynyt edelleen, sillä syöpä- ja leukemiatapausten määrä on kasvanut erityisesti kyseisellä alueella sijaitsevien rakennusten asukkaiden keskuudessa.

Sähkömagneettisen säteilyn olemassaolon voi helposti havaita häiriöiden ja interferenssin perusteella, joita se aiheuttaa televisioissa, kompasseissa ja muissa laitteissa, jotka lakkaavat toimimasta yllä mainittujen laitteiden tuottaman sähkömagneettisen säteilyn vuoksi. Bari/4-alueen paikallisen terveysviraston alueiden välinen, ennaltaehkäisevästä terveydenhuollosta vastaava yksikkö on todennut joillakin kyseisistä alueista sähkömagneettisia arvoja, jotka ovat metriä kohti kuusi volttia korkeampia kuin laissa säädetty suojaraja. Näin ollen olisi välttämätöntä aloittaa voimansiirtolinjojen valvonta laajemmalla alueella sähkömagneettisen säteilyn tason selvittämiseksi asuntojen sisällä ja ulkopuolella. Tällainen haitallinen sähkömagneettinen säteily ja sen kansalaisten terveydelle ja turvallisuudelle aiheuttamat vahingot ovat kansainvälisestikin tärkeä asia. Italiassa on äskettäin hyväksytty puitelaki, joka koskee kansalaisten suojelemista sähkö- ja magneettikenttien sekä sähkömagneettikenttien vaikutuksille altistumiselta.

Voisiko komissio näin ollen

- selvittää, ylittääkö yllä mainittujen laitteiden tuottamien sähkömagneettisten aaltojen aiheuttama säteily laissa säädetyt raja-arvot ja onko niistä haittaa kansalaisten terveydelle;

- ilmoittaa, ovatko Barlettan kaupunginhallinnon viranomaiset ja asiasta vastaavat ministerit ryhtyneet kyseisen tapauksen johdosta valvomaan kyseisen alueen voimansiirtolinjoja selvittääkseen, ylittääkö sähkömagneettisen säteilyn taso kyseessä olevien asuntojen sisä- ja ulkopuolella lain mukaiset suojarajat;

- ovatko asiasta vastaavat poliisi- ja oikeusviranomaiset tehneet asianmukaiset ja perinpohjaiset tutkimukset sen selvittämiseksi, ovatko tällaisen sähkömagneettisen säteilyn aiheutumisesta suorasti tai epäsuorasti vastuussa olevat henkilöt syyllistynet väärinkäytöksiin ja ovatko he näin ollen korvausvelvollisia?

David Byrnen komission puolesta antama vastaus

(6. kesäkuuta 2001)

Radiolaitteita ja televiestintää kilpailuympäristössä koskeva yhteisön sääntelykehys velvoittaa jäsenvaltiot varmistamaan, että GSM-tukiasemien antennien säteily ei altista väestöä säteilytasoille, jotka voisivat olla vaarallisia. Erityisesti radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9. maaliskuuta 1999 annetun Euroopan parlamentin ja neuvoston direktiivin 1999/5/EY(1) 3 artiklan 1 kohdan a alakohdassa valmistajat velvoitetaan varmistamaan, että käyttötarkoituksensa mukaisesti käyttöön otettu tuote ei vaaranna terveyttä. Lisäksi direktiivin 7 artiklan 2 kohdassa annetaan jäsenvaltioille mahdollisuus säännellä radiolähettimien käyttöönottoa kansanterveyden suojelemiseksi. Televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30. kesäkuuta 1997 annetun Euroopan parlamentin ja neuvoston direktiivin 97/33/EY(2) 9 artiklan 2 kohdassa jäsenvaltioiden sääntelyviranomaisille annetaan lisäksi valtuudet asettaa ennakkoehdot radiolähettimien asentamiselle.

Yhteisö on tähän liittyvän vastuunsa nimissä antanut jäsenvaltioille lisäohjeita 12. heinäkuuta 1999 annetussa neuvoston suosituksessa 1999/519/EY(3) väestön sähkömagneettisille kentille (0 Hz - 300 GHz)

altistumisen rajoittamisesta. Kun suosituksen perusrajoituksia ja viitearvoja noudatetaan täysimääräisesti, kyseisten laitteitten käyttäjillä on korkeatasoinen suoja laitteitten lähettämää ionisoimatonta säteilyä vastaan.

Tämän ohella komissio on äskettäin pyytänyt toksisuutta, ekotoksisuutta ja ympäristöä käsittelevää tiedekomiteaa saattamaan ajan tasalle sen kesäkuussa 1998 julkaiseman lausunnon sähkömagneettisten kenttien aiheuttamista terveysriskeistä ja ottamaan siinä huomioon teknologian kehityksen ja altistumisolosuhteet. Ajan tasalle saatettu lausunto julkaistaan heinäkuussa 2001 ja sitä käytetään tarvittaessa pohjana laadittaessa uusia yhteisön lakiehdotuksia tällä alalla.

Sääntöjen täytäntöönpano paikallistasolla on paikallisten viranomaisten ja jäsenvaltioiden vastuulla. Niiden tehtävänä on varmistaa, että lainsäätäjän tarkoittamat suojelutavoitteet otetaan kaikissa yhteyksissä huomioon.

(1) EYVL L 91, 7.4.1999.

(2) EYVL L 199, 26.7.1997.

(3) EYVL L 199, 30.7.1999.